
PREVENCINIŲ, BENDRŲJŲ SOCIALINIŲ PASLAUGŲ, SOCIALINĖS PRIEŽIŪROS IR LAIKINO ATOKVĖPIO PASLAUGOS KOKYBĖS KONTROLĖS ŠAKIŲ RAJONO SAVIVALDYBĖJE TVARKOS APRAŠAS

I SKYRIUS
BENDROSIOS NUOSTATOS
1. Prevencinių, bendrųjų socialinių paslaugų, socialinės priežiūros ir laikino atokvėpio paslaugos kokybės vertinimo Šakių rajono savivaldybėje (toliau – Savivaldybė) tvarkos aprašas (toliau – Tvarkos aprašas) reglamentuoja Savivaldybės teritorijoje teikiamų prevencinių, bendrųjų socialinių paslaugų, socialinės priežiūros ir laikino atokvėpio paslaugos (toliau – socialinės paslaugos) kokybės vertinimo ir priežiūros, kaip laikomasi akredituotų socialinių paslaugų, organizavimo ir teikimo sąlygų tvarką.
2. Tvarkos aprašas taikomas vertinant socialines paslaugas teikiančių:
2.1. įstaigų, veikiančių Savivaldybės teritorijoje, kurių veiklos sritis – socialinių paslaugų teikimas, ir teikiančių prevencines, bendrąsias socialines paslaugas, akredituotas socialines paslaugas (toliau – Įstaiga);
2.2. fizinių asmenų (vykdančių individualią veiklą), kurie atitinka socialinių paslaugų srities darbuotojams Lietuvos Respublikos socialinių paslaugų įstatyme nustatytus išsilavinimo ir (ar) kvalifikacijos, profesinės kompetencijos tobulinimo reikalavimus, ir teikiančių Savivaldybės gyventojams akredituotas socialines paslaugas (toliau – fizinis asmuo).
3. Teikiamų prevencinių, bendrųjų socialinių paslaugų, akredituotų socialinių paslaugų kokybės vertinimo tikslas – užtikrinti ir gerinti Įstaigos teikiamų prevencinių, bendrųjų socialinių paslaugų, akredituotų socialinių paslaugų, fizinio asmens teikiamų akredituotų socialinių paslaugų kokybę bei formuoti bendrą keliamų reikalavimų taikymo praktiką savivaldybėje. 
4. Įstaigos teikiamų prevencinių, bendrųjų socialinių paslaugų ir akredituotų socialinių paslaugų, fizinio asmens teikiamų akredituotų socialinių paslaugų kokybės vertinamą Savivaldybėje vykdo Šakių rajono savivaldybės administracijos Socialinės paramos skyrius (toliau – Socialinės paramos skyrius).
5. Prevencinių, bendrųjų socialinių paslaugų ir akredituotų socialinių paslaugų kokybės vertinimas atliekamas vadovaujantis etikos, teisingumo, bendradarbiavimo ir nešališkumo principais.
6. Akredituotų socialinių paslaugų kokybė vertinama žemiau nurodytais lygmenimis:
6.1. paslaugų gavėjų lygmeniu;
6.2. paslaugų teikėjo (Įstaigos / fizinio asmens) lygmeniu.
7. Akredituotų socialinių paslaugų kokybės vertinimas atliekamas anketinės apklausos, paslaugos vertinimo iš paslaugų gavėjo pusės, stebėjimo, atitikties norminiams teisės aktų reikalavimams vertinimo ir kitais metodais.
8. Tvarkos aprašas parengtas vadovaujantis Lietuvos Respublikos socialinių paslaugų įstatymu, Socialinės priežiūros, laikino atokvėpio paslaugos akreditavimo tvarkos aprašu, patvirtintu Lietuvos Respublikos socialinės apsaugos ir darbo ministro 2020 m. birželio 30 d. įsakymu Nr. A1-622 „Dėl Socialinės priežiūros, laikino atokvėpio paslaugos akreditavimo tvarkos aprašo patvirtinimo“, Akredituotų socialinių paslaugų teikimo reikalavimų aprašu, patvirtintu Lietuvos Respublikos socialinės apsaugos ir darbo ministro 2021 m. liepos 5 d. įsakymu Nr. A1-492 „Dėl Akredituotų socialinių paslaugų teikimo reikalavimų patvirtinimo“.
9. Tvarkos apraše vartojamos sąvokos atitinka Lietuvos Respublikos socialinių paslaugų įstatymo ir kitų teisės aktų, reglamentuojančių įstaigų veiklą, susijusių su socialinių paslaugų teikimu, sąvokas.
II SKYRIUS
PREVENCINIŲ IR BENDRŲJŲ SOCIALINIŲ PASLAUGŲ KOKYBĖS KONTROLĖS ORGANIZAVIMAS
10. Prevencinių ir bendrųjų socialinių paslaugų kokybės vertinime naudojamas anketinės apklausos metodas, kuriame dalyvauja socialinių paslaugų gavėjai, jų šeimos nariai (artimieji) ar kiti suinteresuoti asmenys, socialiniai darbuotojai / individualios priežiūros darbuotojai, užimtumo specialistai ir kiti Įstaigos specialistai, teikiantys socialines paslaugas (toliau – Darbuotojai).
11. Anketinę apklausą atlieka Įstaiga ne rečiau kaip vieną kartą per kalendorinius metus.
12. Respondentų imtis apklausoje – ne mažiau kaip 20 procentų prevencinių ir bendrųjų socialinių paslaugų gavėjų ir ne mažiau kaip 20 procentų darbuotojų iš vienos Įstaigos (jeigu Įstaiga turi padalinių – padalinio) ar organizacijos. Apklausiamų artimųjų skaičius – pagal galimybes. Respondentai atrenkami atsitiktine tvarka.
13. Anketinė apklausa gali būti atliekama elektroninėmis priemonėmis, apklausiant telefonu ar betarpiškai bendraujant su socialinių paslaugų gavėju, jo šeimos nariais (artimaisiais) ar kitais suinteresuotais asmenimis (Tvarkos aprašo 1 ir 2 priedai). Įstaiga turi užtikrinti, kad atliekant socialinių paslaugų gavėjų, jų šeimos narių (artimųjų) ar kitų suinteresuotų asmenų apklausą, apklausos metu nedalyvautų tiesiogiai paslaugas teikiantys darbuotojai. 
14. Darbuotojai apklausiami užpildant anoniminę anketą (Tvarkos aprašo 3 priedas).
15. Įstaiga privalo sudaryti sąlygas prevencinių ir bendrųjų socialinių paslaugų gavėjams ir jų artimiesiems, darbuotojams anketas pateikti anonimiškai.
16. Įstaiga apibendrintus anketinės apklausos duomenis ir užpildytas socialinių paslaugų gavėjų, jų šeimos narių (artimųjų) ar kitų suinteresuotų asmenų, darbuotojų anketas ne vėliau per 10 darbo dienų po apibendrinimo parengimo pateikia Socialinės paramos skyriui.
17. Visų Įstaigų pateiktą informaciją, informaciją apie prevencinių ir bendrųjų socialinių paslaugų kokybę kaupia ir apibendrina Socialinės paramos skyrius.
18. Socialinės paramos skyrius, apibendrinęs gautą informaciją ir nustatęs prevencinių ir bendrųjų socialinių paslaugų kokybės trūkumų, kreipiasi į Įstaigą dėl trūkumų šalinimo priemonių plano (toliau – Priemonių planas) parengimo.
19. Įstaiga parengia Priemonių planą, jį įgyvendina bei informuoja apie jo įgyvendinimą Socialinės paramos skyrių.
III SKYRIUS
AKREDITUOTŲ SOCIALINIŲ PASLAUGŲ KOKYBĖS KONTROLĖS VYKDYMAS
PASLAUGŲ GAVĖJŲ LYGMENIU
20. Akredituotų socialinių paslaugų kokybė paslaugų gavėjo lygmeniu vertinama, siekiant išsiaiškinti paslaugos gavėjo pasitenkinimo teikiamomis paslaugomis lygį, jo nuomonę apie teikiamos akredituotos socialinės paslaugos kokybę ir išvystymo pakankamumą.
21. Akredituotų socialinių paslaugų kokybės kontrolė paslaugų gavėjų lygmeniu atliekama ne rečiau kaip kartą per dvejus metus, anketinės apklausos metodu, apklausiant akredituotų socialinių paslaugų gavėjus ir užpildant apklausos anketos formą (toliau – Anketa) (Tvarkos aprašo 4 priedas).
22. Respondentų imtis – ne mažiau kaip 10 procentų akredituotos socialinės paslaugos gavėjų iš vienos įstaigos, ne mažiau kaip 100 procentų akredituotos socialinės paslaugos gavėjų iš vieno fizinio asmens. Respondentai atrenkami atsitiktine tvarka. 
23. [bookmark: _Hlk98860223]Anketinę apklausą inicijuoja ir organizuoja Socialinės paramos skyrius, bendradarbiaudamas su Savivaldybės administracijos seniūnijomis (toliau – seniūnija) ir socialinės priežiūros, laikino atokvėpio paslaugų teikėjais. Anketines apklausas vykdo Socialinės paramos skyriaus valstybės tarnautojai ir (ar) darbuotojai, dirbantys pagal darbo sutartis (toliau – specialistai).
24. Socialinių paslaugų gavėjų apklausa gali būti atliekama dviem būdais: 
24.1. akredituotos socialinės paslaugos gavėjui užpildant Anketą ir pateikiant ją apklausą vykdančiam specialistui;
24.2.  Anketą užpildo specialistas tiesioginio ar telefoninio pokalbio metu su akredituotos socialinės paslaugos gavėju. 
25. Akredituotos socialinės paslaugos gavėjas užpildytą Anketą gali pateikti nurodytu el. paštu, paštu ar kitu jam patogiu būdu. 
26. Užpildytos anketos pateikiamos Socialinės paramos skyriui, kurio specialistai apdoroja ir apibendrina anketų duomenis, parengia apklausos rezultatų analizę, su kuria supažindina Įstaigą / fizinį asmenį vertinamą minėtoje apklausoje.
IV SKYRIUS
AKREDITUOTŲ SOCIALINIŲ PASLAUGŲ KOKYBĖS KONTROLĖS VYKDYMAS PASLAUGŲ TEIKĖJO LYGMENIU

27. Paslaugų teikėjo lygmeniu Socialinės paramos skyrius vertina akredituotas socialines paslaugas teikiančią Įstaigą / fizinį asmenį, atlikdamas planinius ir neplaninius patikrinimus. 
28. Planinių patikrinimų tikslas – įvertinti Įstaigos / fizinio asmens teikiamos akredituotos socialinės paslaugos atitiktį norminiams reikalavimams, pateikti išvadas ir rekomendacijas dėl tobulintinų sričių, priemonių paslaugų kokybei gerinti.
29. Socialinės paramos skyriaus vedėjas Įstaigos / fizinio asmens planinį ar neplaninį patikrinimą atlikti raštu paveda ne mažiau kaip dviem Socialinės paramos skyriaus specialistams.
30. Socialinės paramos skyrius turi teisę iš anksto su Įstaiga / fiziniu asmeniu nesuderintu ir nepaskelbtu laiku atlikti planinį ar neplaninį Įstaigos / fizinio asmens patikrinimą. Planinis ar neplaninis patikrinimai atliekami darbo dienomis, darbo valandomis. 
31. Įstaigos / fizinio asmens planinis patikrinimas atliekamas ne rečiau kaip vieną kartą per dvejus metus. Pirmasis planinis Įstaigos / fizinio asmens teikiamos akredituotos socialinės paslaugos atitikties reikalavimams patikrinimas atliekamas ne anksčiau kaip po 6 mėnesių po priimto sprendimo dėl teisės Įstaigai / fiziniam asmeniui teikti akredituotą socialinę paslaugą suteikimo. 
32. Socialinės paramos skyriaus specialistas planinio patikrinimo metu vertina Įstaigos / fizinio asmens teikiamos socialinės paslaugos atitiktį norminiams reikalavimams. Tikrinama:
32.1. ar Įstaiga / fizinis asmuo turi  socialinės priežiūros organizavimo ir teikimo dokumentus; 
32.2. ar Įstaigos / fizinio asmens teikiama akredituota socialinė paslauga atitinka teisės aktuose nustatytus reikalavimus personalo struktūrai, skaičiui, išsilavinimui ir įstaigos patalpoms. 
33. Neplaninis patikrinimas atliekamas šiais atvejais:
33.1. gavus kitos kompetentingos institucijos rašytinį motyvuotą prašymą ar pavedimą atlikti Įstaigos / fizinio asmens teikiamos akredituotos socialinės paslaugos atitikties reikalavimams vertinimą;
33.2. turint informacijos ar kilus pagrįstų įtarimų dėl Įstaigos / fizinio asmens veiklos, kuri gali neatitikti akredituotai socialinei paslaugai keliamų norminių atitikties reikalavimų;
33.3. siekiant užtikrinti, kad buvo pašalinti ankstesnio patikrinimo metu nustatyti atitikties reikalavimų pažeidimai;
33.4. esant kitoms, Aprašo 33.1–33.3 papunkčiuose nenurodytoms, priežastims.
34. Atliekant planinį Įstaigos / fizinio asmens patikrinimą, užpildomas Įstaigos / fizinio asmens, teikiančio akredituotas socialines paslaugas, kokybės vertinimo aktas (toliau – Vertinimo aktas) (Tvarkos aprašo 5-7 priedus). Atliekant neplaninį patikrinimą užpildomi šio Tvarkos aprašo 5 - 7 prieduose pateikti vertinimo kriterijai, kurie atspindi 33 punkto papunkčiuose pateiktą informaciją.
35. Socialinės paramos skyriaus specialistai, atlikę planinį ar neplaninį patikrinimą, per 20 darbo dienų parengia Vertinimo aktą. Vertinimo akte turi būti pateikta patikrinimo metu surinkta ir apibendrinta informacija pagal vertinimo kriterijus, nurodomi nustatyti trūkumai ir (ar) pažeidimai, pateiktos išvados ir rekomendacijos dėl tobulintinų sričių, pasiūlytos priemonės paslaugų kokybei gerinti. Vertinimo akto rengimo terminas gali būti ilgesnis, atsižvelgiant į patikrinimo metu surinktos informacijos sudėtingumą, specialistų turimą nedarbingumą ir kt.
36. Vertinimo akto kopija ne vėliau kaip per 5 darbo dienas po Vertinimo akto parengimo pateikiama Įstaigai / fiziniam asmeniui. Socialinės paramos skyriaus specialistams nustačius pažeidimus, Vertinimo akte nurodomas terminas (ne ilgesnis nei 6 mėnesiai), per kurį patikrinimo metu nustatyti pažeidimai turi būti pašalinti, rekomendacijos. 
37. Įstaiga / fizinis asmuo, gavęs Vertinimo akto kopiją, susipažįsta su ja ir per Socialinės paramos skyriaus specialistų, atlikusių patikrinimą, nustatytą terminą raštu pateikia informaciją Socialinės paramos skyriui apie veiksmus (priemones), kurių ėmėsi šalindami nustatytus trūkumus ir (ar) pažeidimus, vykdydami pateiktas rekomendacijas.
38. Socialinės paramos skyriaus specialistai, vykdę patikrinimą, įvertina ar Įstaiga / fizinis asmuo pašalino nustatytus trūkumus ir (ar) pažeidimus, įvykdė rekomendacijas, ir apie tai pažymi Vertinimo akte. 
39. Socialinės paramos skyriaus specialistai, atlikę Įstaigos / fizinio asmens planinį ar neplaninį patikrinimą, ir nustatę trūkumus, teisės aktų pažeidimus ar neatitikimą teisės aktų reikalavimams, kurių Įstaiga / fizinis asmuo per nurodytą terminą nepašalina, turi teisę teikti pasiūlymą Socialinės paramos skyriaus vedėjui inicijuoti poveikio priemonių taikymą (panaikinti teisę teikti akredituotą socialinę priežiūrą). Teisė teikti akredituotą socialinę paslaugą Įstaigai / fiziniam asmeniui panaikinama Savivaldybės mero ar jo įgalioto Savivaldybės administracijos direktoriaus sprendimu.
V SKYRIUS
BAIGIAMOSIOS NUOSTATOS
40. Šis Tvarkos aprašo gali būti keičiamas, papildomas ir pripažįstamas netekusiu galios Savivaldybės mero potvarkiu. 
41. Socialinės paramos skyrius, atlikdamas Įstaigų / fizinių asmenų patikrinimą, turi teisę pagal kompetenciją kreiptis į valstybės, Savivaldybės įstaigas, kitas institucijas ir įstaigas bei paslaugų gavėjus dėl informacijos apie įstaigos / fizinio asmens teikiamas paslaugas gavimo.
42. Įstaigos / fiziniai asmenys atsako už patikrinimo metu pateiktos informacijos teisingumą.
43. Savivaldybės administracijos sprendimai, susiję su šio Tvarkos aprašo reikalavimų vykdymu, gali būti skundžiami Lietuvos Respublikos administracinių bylų teisenos įstatymo nustatyta tvarka. 
44. Asmens duomenys tvarkomi vadovaujantis Europos Parlamento ir Tarybos reglamentu 2016/679 ir Lietuvos Respublikos asmens duomenų teisinės apsaugos įstatymu. 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB, Lietuvos Respublikos asmens duomenų teisinės apsaugos įstatymo ir kitais teisės aktais, reglamentuojančiais asmens duomenų tvarkymą.

